“สรรพากร” เตือนบริษัท-ห้างหุ้นส่วนนิติบุคคล อย่าลืม! ยื่นภาษี ภายใน 30 ก.ย.นี้
“กรมสรรพากร” เตือนบริษัท-ห้างหุ้นส่วนนิติบุคคล อย่าลืม! ยื่นภาษี ภายใน 30 ก.ย.นี้ แนะยื่นผ่านออนไลน์ เพื่อความสะดวก รวดเร็ว ปลอดภัย
“กรมสรรพากร” เตือนบริษัท-ห้างหุ้นส่วนนิติบุคคล อย่าลืม! ยื่นภาษี ภายใน 30 ก.ย.นี้ แนะยื่นผ่านออนไลน์ เพื่อความสะดวก รวดเร็ว ปลอดภัย
15 ก.ย. 2563

กรมสรรพากร แนะให้บริษัท ห้างหุ้นส่วนนิติบุคคล (เฉพาะรายที่อยู่นอกตลาดหลักทรัพย์ฯ) ยื่นแบบภาษีเงินได้นิติบุคคลครึ่งปี (ภ.ง.ด.51) ประจำปี 2563 ที่ต้องยื่นภายในเดือนส.ค.63 แต่ได้รับการขยายเวลายื่นแบบฯ ภายในวันที่ 30 ก.ย.63 โดยเชิญชวนให้ยื่นแบบฯ ผ่านทางอินเทอร์เน็ต เพื่อความสะดวก รวดเร็ว ปลอดภัย
นางสมหมาย ศิริอุดมเศรษฐ ที่ปรึกษาด้านยุทธศาสตร์การจัดเก็บภาษี (กลุ่มธุรกิจพลังงาน) ในฐานะโฆษกกรมสรรพากร เปิดเผยว่า บริษัท ห้างหุ้นส่วนนิติบุคคล ที่มีรอบระยะเวลาบัญชีสิ้นสุดในวันที่ 31 ธ.ค.63 มีหน้าที่ต้องยื่นแบบแสดงรายการและชำระภาษีเงินได้นิติบุคคลครึ่งปี (ภ.ง.ด.51) ปี 2563 ซึ่งกฎหมายกำหนดให้ยื่นแบบภายใน 2 เดือน นับจากวันสุดท้ายของ 6 เดือนแรกของรอบระยะเวลาบัญชี
ซึ่งกรมสรรพากรได้มีมาตรการเลื่อนเวลาการยื่นแบบแสดงรายการและชำระภาษีอากรสำหรับบริษัท ห้างหุ้นส่วนนิติบุคคล เฉพาะรายที่อยู่นอกตลาดหลักทรัพย์ฯ เพื่อเสริมสภาพคล่องทางการเงินให้ประชาชนและผู้ประกอบการ จึงขยายเวลาการยื่นแบบฯ ถึงวันที่ 30 ก.ย.63 โดยต้องปฏิบัติให้เป็นไปตามเงื่อนไขที่กฎหมายกำหนด และชำระภาษีให้ถูกต้องตามความเป็นจริงของสภาพธุรกิจ
พร้อมเชิญชวนให้ยื่นแบบฯ ผ่านทางอินเทอร์เน็ตตามโครงการ “ทำธุรกรรมภาษีที่บ้าน” (TAX from Home) จะช่วยให้การทำธุรกรรมภาษีเป็นเรื่องง่ายที่ www.rd.go.th ทั้งการลงทะเบียน (e-Registration ) การยื่นแบบฯ และนำส่งเอกสารที่เกี่ยวข้อง (e-Filing) การชำระภาษี (e-Payment ) ที่สะดวก รวดเร็ว ปลอดภัย